b'\n_START_ARTICLE_\nLuovutetut alueet\n_START_PARAGRAPH_\nLuovutetut alueet (my\xc3\xb6s pakkoluovutetut alueet tai menetetyt alueet) tarkoittavat alueita, jotka Suomi joutui luovuttamaan Neuvostoliitolle talvisodan p\xc3\xa4\xc3\xa4tt\xc3\xa4neess\xc3\xa4 rauhanteossa vuonna 1940 ja liittyen jatkosodan p\xc3\xa4\xc3\xa4tt\xc3\xa4neeseen rauhantekoon vuonna 1944. Luovutetut alueet k\xc3\xa4sittiv\xc3\xa4t noin kymmenesosan pinta-alasta, joka oli Suomessa 1920\xe2\x80\x931940 ja alueilla asui yli 400\xc2\xa0000 asukasta eli 11\xc2\xa0% silloisesta v\xc3\xa4kiluvusta. Osa luovutetuista alueista tyhjennettiin suomalaisasukkaista jo syksyll\xc3\xa4 1939 sodan vaaran takia. Suurin osa tyhjennettiin talvisodan puhjettua alkutalvesta 1939 tai rauhanteon j\xc3\xa4lkeen kev\xc3\xa4\xc3\xa4ll\xc3\xa4 1940. Jatkosodan aikana suomalaisia palasi asumaan takaisin vallatuille alueille, mutta ne tyhjennettiin uudestaan suomalaisjoukkojen per\xc3\xa4\xc3\xa4ntyess\xc3\xa4 kes\xc3\xa4ll\xc3\xa4 ja syksyll\xc3\xa4 1944. Luovutetuilta alueilta evakuoidut suomalaiset eli siirtov\xc3\xa4ki hakeutuivat tai sijoitettiin eri puolille Suomea.\n_START_SECTION_\nVuokra-alueet\n_START_PARAGRAPH_\nVarsinaisten alueluovutusten lis\xc3\xa4ksi Suomi joutui vuokraamaan talvisodan j\xc3\xa4lkeen 1940 Hankoniemen Neuvostoliitolle kolmeksikymmeneksi vuodeksi merisotilaalliseksi tukikohdaksi. Jatkosodassa suomalaisjoukot ottivat alueen haltuunsa joulukuussa 1941, kun Neuvostoliitto oli evakuoinut tukikohdan miehist\xc3\xb6n._NEWLINE_Moskovan v\xc3\xa4lirauhassa 1944 Neuvostoliitto luopui virallisestikin vuokraoikeudestaan Hankoon, mutta Suomi joutui vuokraamaan sotilastukikohdaksi Porkkalanniemen viideksikymmeneksi vuodeksi. Neuvostoliitto luopui siit\xc3\xa4 kuitenkin jo 1956 katsoessaan Suomenlahden valvonnan t\xc3\xa4lt\xc3\xa4 osin tarpeettomaksi. Vuokra-alueeseen kuuluivat Porkkalanniemen ohella Upinniemi sek\xc3\xa4 niiden edustalla olevia saaria, osia Siuntiosta, Kirkkonummesta ja Espoosta sek\xc3\xa4 Degerbyst\xc3\xa4, jonka kunta liitettiin Inkooseen 1946.'